ananddey/assamese-wiki-corpus huggingface dataset:
প্ৰিয়া পল

প্ৰিয়া পল ( জন্ম ১৯৬৭) এগৰাকী ভাৰতীয় ব্যৱসায়ী, দ্য পাৰ্ক হোটেলছৰ সংঘবদ্ধ সংস্থা হোটেল পৰিচালনা কৰা আপীজে চুৰেন্দ্ৰ গ্ৰুপৰ সহযোগী প্ৰতিষ্ঠান আপীজে সুৰেন্দ্ৰ পাৰ্ক হোটেলৰ অধ্যক্ষ।

কৰ্ম জীৱন

প্ৰিয়াই ৱেলছলী কলেজত অধ্যয়ন কৰিছিল। অধ্যয়ন সমাপ্ত কৰাৰ পিছত, ২১ বছৰ বয়সত "দ্য পাৰ্ক নিউ দিল্লী"ত এক বিপণন পৰিচালক হিচাপে নিজৰ পিতৃৰ অধীনত কাম কৰা আৰম্ভ কৰে।
সুৰেন্দ্ৰ পালৰ মৃত্যুৰ পিছত, তেওঁ ১৯৯০ চনত আপীজে চুৰেন্দ্ৰ গ্ৰুপৰ আতিথ্য বিভাগৰ অধ্যক্ষ হিচাপে দায়িত্ব গ্ৰহণ কৰে।

পাৰিবাৰিক ব্যৱসায়

প্ৰিয়া পলে এক ব্যৱসায়িক পৰিয়ালত জন্ম গ্ৰহণ কৰিছিল, যি প্ৰথমে ষ্টীলৰ বেপাৰ বাণিজ্য, উৎপাদন আৰু প্ৰস্তুতকৰণত জড়িত আছিল। পিছলৈ, পৰিয়ালৰ ব্যৱসায় শ্বিপিং খণ্ডলৈ বিৱৰ্তন ঘটে। তেওঁৰ পিতৃ সুৰেন্দ্ৰ পলে পৰৱৰ্তী সময়ত আতিথেয়তা , চাহ , ভূমি সম্পত্তি , বিত্ত , আৰু লজিষ্টিকছ আদি বিভিন্ন খণ্ডত ব্যবসায় সম্প্ৰসাৰিত কৰিছিল। বৰ্তমানে, এই পৰিয়াল কেন্দীক ব্যৱসায় প্ৰিয়া পাল, তেওঁৰ ভাতৃ আৰু ভগ্নীয়ে একেলগে পৰিচালনা কৰি আহিছে।

বঁটা

ফেডাৰেচন অৱ হোটেল এণ্ড ৰেষ্টুৰেণ্ট এছ’চিয়েশ্যন অৱ ইণ্ডিয়াই তেওঁক বছৰৰ ইয়ং এণ্টাৰপ্ৰেনিউৰ বঁটা (১৯৯৯–২০০০) প্ৰদান কৰে।
তেখেতে দ্য ইকনমিক টাইমছ এৱাৰ্ডৰ বাবে বছৰৰ ব্যৱসায়ী হিচাপে মনোনীত হৈছিল (২০০২–২০০৩)।
২০১২ চনৰ জানুৱাৰী মাহত গণৰাজ্য দিৱসৰ প্ৰাকক্ষণত ভাৰত চৰকাৰে প্ৰিয়া পলক পদ্মশ্ৰী বঁটা প্ৰদান কৰিছে।

তথ্য সূত্ৰ
নাইচুলা লেছুডা

নাইচুলা জোচেফিন লেছুডা (,জন্ম: ৩০ এপ্ৰিল ১৯৮৪), এগৰাকী কেনিয়াৰ ৰাজনীতিবিদ আৰু মহিলা অধিকাৰ কৰ্মী। তেওঁ কেনিয়াৰ সংসদৰ সদস্য।

প্ৰাৰম্ভিক জীৱন আৰু শিক্ষা

১৯৮৪ চনৰ ৩০ এপ্ৰিলত ছাম্বুৰুত, এংলিকান বিচপ আৰু এগৰাকী ব্যৱসায়ীৰ তিনিটা সন্তানৰ ভিতৰত প্ৰথম সন্তান হিচাপে লেছুডাই জন্মলাভ কৰে৷ তেওঁ ডেষ্টাৰ বিশ্ববিদ্যালয়ৰ পৰা যোগাযোগ আৰু সম্প্ৰদায় বিকাশৰ ডিগ্ৰী লাভ কৰে। ২০০৯ চনত লাইকিপিয়াত গৰুৰ হুলস্থুলত দহজন লোকৰ মৃত্যু হোৱাৰ পিছত তেওঁ লাইকিপিয়া শান্তি কাৰাভানৰ প্ৰতিষ্ঠাপক সদস্য হয়। ইয়াৰ ফলত কেনিয়া চৰকাৰ আৰু ইউএছএআইডিৰ সহায়ত আন কেইবাটাও স্থানীয় শান্তি সংগঠন প্ৰতিষ্ঠা কৰা হয়।

২০১৩ চনত লেছুডাই নিজৰ চাকৰি এৰি নাইচুলা লেছুডা পিছ ফাউণ্ডেশ্যন প্ৰতিষ্ঠা কৰে যিয়ে ছোৱালীৰ শিক্ষা আৰু মহিলাৰ যৌনাংগ বিকৃতকৰণ আৰু বাল্যবিবাহ নিৰ্মূলৰ পোষকতা কৰে। আৰু তাৰ পিছত ২০১৩ চনত চেনেটত ছাম্বুৰু কাউণ্টিক প্ৰতিনিধিত্ব কৰিবলৈ তেওঁৰ টিএনএ দলৰ টিকটত মনোনীত হয় আৰু ইয়াৰ আটাইতকৈ কম বয়সীয়া মহিলা সদস্য হয়। ইয়াৰ পিছত কেনিয়াৰ মহিলা সংসদীয় সন্থাৰ উপাধ্যক্ষ নিৰ্বাচিত হয়।

তথ্যসূত্ৰ

শ্ৰেণী:কেনিয়াৰ নাৰী অধিকাৰ কৰ্মী
শ্ৰেণী:ৰাজনীতিবিদ
শ্ৰেণী:মহিলা ৰাজনীতিবিদ
১২ এপ্ৰিল

ঘটনাৱলী

১৯১৯ - ৰাওলাট আইনৰ প্ৰতিবাদত কলকাতা, লাহোৰ, বোম্বাই আৰু অমৃতসৰত বিক্ষোভ আৰম্ভ হয়।
১৯৬১ - বিশ্বৰ প্ৰথম মহাকাশচাৰী য়ুৰি গেগেৰিনে মহাশূন্যত পদাৰ্পণ কৰে।

জন্ম

১৪৮৪ - সংগ্ৰাম সিং, মেৱাৰৰ ৰাণা।
১৮০৭ - ইলাইজা হুইট্‌নি ব্ৰাউন, আমেৰিকান লেখিকা।
১৯১৭ - বিনু মানকড়, ভাৰতীয় ক্ৰিকেটাৰ।
১৯৪৩ - সুমিত্ৰা মহাজন, ভাৰতীয় ৰাজনীতিবিদ।
১৯৫০ - মনীষা হাজৰিকা, অসমীয়া কণ্ঠশিল্পী।
১৯৫৫ - গিলবাৰ্টছন চাংমা, ভাৰতীয় ফুটবলাৰ।

মৃত্যু

১৮৯২ - লম্বোদৰ বৰা, অসমীয়া লেখক।
১৯৬২ - মোক্ষগুণ্ডম বিশ্বেশ্বৰায়, ভাৰতীয় অভিযন্তা, বিদ্বান আৰু লোকনায়ক।
২০১০ - ৰবীন্দ্ৰনাথ উপাধ্যায়, ভাৰতীয় গান্ধীবাদী সমাজ সেৱক।

দিৱস

শিশু দিৱস (বলিভিয়া)

তথ্য সংগ্ৰহ

বাহ্যিক সংযোগ

বিবিচি: এই দিনত
কাৰ্বন-১২

কাৰ্বন-১২ হৈছে কাৰ্বনৰ সুস্থিৰ আইছ'টপবোৰৰ ভিতৰত সকলোতকৈ বেছিকৈ উপলব্ধ আইছ'টপ। ইয়াৰ উপলব্ধতা হৈছে প্ৰায় ৯৮.৯৩%; নক্ষত্ৰত হোৱা ত্ৰি-আলফা পক্ৰিয়াৰ ফলত ইয়াৰ সৃষ্টি হয়। কাৰ্বন-১২ সুনিৰ্দিষ্টৰূপে গুৰুত্বপূৰ্ণ, কাৰণ আনৱিক ভৰৰ সকলো নিউক্লিড পৰিমাপনৰ বাবে ইয়াক আদৰ্শ হিচাপে গণ্য কৰা হয়: ইয়াৰ ভৰ সংখ্যা হৈছে ১২ আৰু ইয়াৰ ৬টা প্ৰ'টন, ৬টা নিউট্ৰ'ন আৰু ৬টা ইলেক্ট'ন থাকে।

তথ্য সংগ্ৰহ

শ্ৰেণী:ৰসায়ন বিজ্ঞান
৩ মাৰ্চ

৩ মাৰ্চ গ্ৰেগৰিয়ান বৰ্ষপঞ্জী অনুসৰি বছৰৰ ৬১ তম (অধিবৰ্ষত ৬২ তম) দিন।

ঘটনাৱলী

১৯৬৯ - ভাৰতত প্ৰথম দ্ৰুতগামী ৰাজধানী এক্সপ্ৰেছ ৰেল (হাওড়া আৰু নতুন দিল্লীৰ মাজত) আৰম্ভ হয়।

জন্ম

১৮৩৯ - জামশেদজী টাটা, ভাৰতৰ উদ্যোগপতি আৰু টাটা গ্ৰুপৰ সংস্থাপক। (মৃত্যু: ১৯০৪)
১৮৪৭ - আলেকজেণ্ডাৰ গ্ৰাহাম বে'ল, ইংৰাজ বিজ্ঞানী আৰু উদ্ভাৱক।
১৯৩১ - গোলাম মুস্তাফা খান, ভাৰতীয় শাস্ত্ৰীয় সংগীতৰ হিন্দুস্তানী শাস্ত্ৰীয় সংগীত পৰম্পৰাৰ সংগীতজ্ঞ।
১৯৩৭ - দেবেন্দ্ৰ নাথ আচাৰ্য, অসমীয়া ঔপন্যাসিক, গল্পকাৰ, কবি আৰু শিশু সাহিত্যিক।
১৯৫৩ - জিক', ব্ৰাজিলিয়ান প্ৰশিক্ষক আৰু প্ৰাক্তন ফুটবল খেলুৱৈ।
১৯৫৫ - যশপাল ভাট্টি, ভাৰতীয় কৌতুক শিল্পী, প্ৰযোজক আৰু পৰিচালক।
১৯৮৭ - শ্ৰদ্ধা কাপুৰ, ভাৰতীয় অভিনেত্ৰী।
১৯৮৭ - মুনিবা মাজাৰি, পাকিস্তানী মানৱাধিকাৰ কৰ্মী।
১৯৯৭ - যোগেশ কাথুনিয়া, ভাৰতীয় পেৰালিম্পিক ডিচকাছ থ্ৰ' খেলুৱৈ।
২০০০ - হৰনাজ সান্ধু, ভাৰতীয় মডেল।

মৃত্যু

১৯৬৫ - আমিৰবাই কৰ্ণাটকী, ভাৰতীয় অভিনেত্ৰী আৰু কণ্ঠশিল্পী।

দিৱস

বিশ্ব বন্যপ্ৰাণী দিৱস
ৰাষ্ট্ৰীয় চিকিৎসক দিৱস (কুৱেইট)
বিশ্ব বন্যপ্ৰাণী দিৱস
বিশ্ব শ্ৰবণ দিৱস
বিশ্ব জন্ম-ত্ৰুটি দিৱস
আন্তৰ্জাতিক কৰ্ণসেৱা দিৱস

বাহ্যিক সংযোগ

বিবিচি: এই দিনত

শ্ৰেণী:মাৰ্চ
শ্ৰেণী:ইংৰাজী বৰ্ষপঞ্জীৰ দিন

তথ্য সংগ্ৰহ
ৰেইহানেহ জব্বাৰী

ৰেহানে জব্বাৰী ; (জন্ম,১৯৮৮ – মৃত্যু,২৫ অক্টোবৰ ২০১৪) ইৰাণৰ এগৰাকী প্ৰাক্তন চোৰাংচোৱা বিষয়া মৰ্টেজা আব্দোলালি সৰবন্দীৰ হত্যাকাণ্ডৰ গোচৰত দোষী সাব্যস্ত হোৱা এগৰাকী ইৰাণৰ মহিলা। ২০০৭ চনৰপৰা ২০১৪ চনৰ অক্টোবৰ মাহত ফাঁচি দিয়ালৈকে কাৰাগাৰত বন্দী হৈ আছিল। ৰেহানে নিজৰ কথিত ধৰ্ষণকাৰীক হত্যা কৰিছিল। কাৰাগাৰত থকাৰ সময়তে তেওঁ এই ঘটনাৰ স্মৃতিগ্ৰন্থ প্ৰকাশ কৰিছিল। মহম্মদ মোস্তাফাই আছিল তেওঁৰ প্ৰথম অধিবক্তা। এই কাহিনীটো তেওঁ নিজৰ ব্লগত প্ৰকাশ কৰিছিল। ইৰাণৰ আইন অনুসৰি ৰেহানেৰ দোষ প্ৰমাণিত হোৱাৰ পিছত আৰু তেওঁৰ আত্মৰক্ষাৰ দাবীক মিছা বুলি গণ্য কৰাৰ পাছত ফাঁচি ৰোধ কৰাৰ অধিকাৰ কেৱল ভুক্তভোগীৰ পৰিয়ালৰ আছিল; অভিযুক্তৰ কাৰ্যালয়ৰ প্ৰচেষ্টা সত্ত্বেও ভুক্তভোগীৰ পৰিয়ালে ফাঁচিৰ ওপৰত অটল আছিল।

পটভূমি

২০০৭ চনত সৰবন্দীয়ে এখন কেফেত ইণ্টেৰিয়ৰ ডেকোৰেটৰ জববাৰীক লগ পাইছিল। সৰবন্দীয়ে ৰেইহানেক তেওঁৰ নিজৰ অফিচলৈ আহি এটা ব্যাৱসায়িক চুক্তিৰ আলোচনা কৰিবলৈ পতিয়ন নিয়াইছিল। তাত থকাৰ সময়তে সৰবন্দীয়ে ৰেইহানেহ জব্বাৰীক ধৰ্ষণৰ চেষ্টা চলোৱা বুলি অভিযোগ উঠিছে। জব্বাৰীয়ে সৰবন্দীক ছুৰীৰে আঘাত কৰি পলায়ন কৰে আৰু তেওঁৰ তেজ ওলাই মৃত্যুমুখত পৰে। অৱশ্যে অভিযুক্তসকলৰ মতে জব্বৰীয়ে তেওঁৰ এজন বন্ধুক মেছেজ কৰিছিল যে তেওঁৰ সৰ্বন্দীক হত্যাৰ পৰিকল্পনা। সৰবন্দীক হত্যা কৰাৰ দুদিন আগতেই তেওঁ কটাৰীখন ক্ৰয় কৰা বুলি প্ৰকাশ পাইছিল। ২০০৯ চনত তেহৰাণৰ আদালতে তেওঁক মৃত্যুদণ্ড দিছিল। এম্নেষ্টী ইণ্টাৰনেশ্যনেলৰ তথ্য অনুসৰি জববাৰীয়ে চাৰ্বন্দীক ছুৰীৰে আঘাত কৰা বুলি স্বীকাৰ কৰিছিল যদিও ঘৰৰ আন কোনোবাই তেওঁক হত্যা কৰা বুলি দাবী কৰিছিল। , ৰাষ্ট্ৰসংঘ আৰু ইউৰোপীয় সংঘই ৰইহানেহৰ জীৱন ৰক্ষাৰ বাবে বিশ্বব্যাপী সমৰ্থন আদায় কৰিবলৈ চেষ্টা কৰিছিল। ২০১৪ চনৰ এপ্ৰিল মাহত তেওঁৰ ফাঁচী বন্ধ কৰাৰ বাবে বিশ্বব্যাপী অভিযানে ২০ হাজাৰ স্বাক্ষৰ সংগ্ৰহ কৰাৰ পিছত তেওঁৰ ফাঁচীৰ মূল তাৰিখৰ পৰা স্থগিত ৰখা হৈছিল।

২০১৪ চনৰ ২৯ ছেপ্টেম্বৰত ঘোষণা কৰা হয় যে তেওঁক ফাঁচী দিয়াৰ সম্ভাৱনা আছে। ২০১৪ চনৰ ১ অক্টোবৰত তেওঁক ফাঁচী দিয়াৰ পৰিকল্পনা আপাততঃ স্থগিত ৰখা বুলি খবৰ ওলাইছিল। ছ'চিয়েল মিডিয়াত তেওঁক ফাঁচী বন্ধ কৰাৰ বাবে এক অভিযান আৰম্ভ কৰা হৈছিল যদিও তাছনিমে ৰিপ'ৰ্ট কৰিছিল যে জববাৰীৰ আত্মীয়ই ফাঁচী স্থগিত ৰাখিবলৈ ভুক্তভোগীৰ পৰিয়ালৰ পৰা সন্মতি লাভ কৰাত ব্যৰ্থ হৈছে। ৰেইহানেৰ অংগসমূহ বেনামীভাৱে দান কৰাটো নিশ্চিত কৰিবলৈ অনুৰোধ কৰি ৰেকৰ্ডিং কৰা চূড়ান্ত বাৰ্তা এটা মাকক এৰি থৈ গৈছিল।

আন্তঃৰাষ্ট্ৰীয় প্ৰতিক্ৰিয়া

এম্নেষ্টী ইণ্টাৰনেশ্যনেলে মন্তব্য কৰে যে জববাৰীক ত্ৰুটিপূৰ্ণ তদন্তৰ অন্তত দোষী সাব্যস্ত কৰা হৈছে আৰু ঘৰটোত উপস্থিত থকা আন এজন ব্যক্তিয়ে সৰবন্দীক হত্যা কৰা বুলি তেওঁৰ দাবীৰ সঠিক তদন্ত কৰা হোৱা নাছিল।

জনপ্ৰিয় সংস্কৃতিত

২০২৩ চনত জাৰ্মান চলচ্চিত্ৰ নিৰ্মাতা ষ্টেফি নিডাৰজোলে "ছেভেন উইণ্টাৰছ ইন টেহৰান" শীৰ্ষক এখন তথ্যচিত্ৰ মুক্তি দিয়ে, য'ত জাববাৰীৰ গোচৰৰ ওপৰত গুৰুত্ব আৰোপ কৰা হৈছিল। সেই বছৰতে জব্বাৰীৰ মাতৃ শোলে পকৰাৱনে "হাউ ৱান বিকমছ এ বাটাৰফ্লাই: দ্য শ্বৰ্ট, ব্ৰেভ লাইফ অৱ মাই ড'টাৰ ৰেহানেহ জব্বাৰী" শীৰ্ষক এখন গ্ৰন্থ প্ৰকাশ কৰিছিল, য'ত তেওঁ কন্যাৰ কাহিনীৰ ওপৰত নিজৰ দৃষ্টিভংগী আগবঢ়াইছিল।

তথ্যৰ উৎস

বাহ্যিক সংযোগ

Artistic re-recording of Reyhaneh's last voice message, made by Loulou R. D. (Lama)
English text of Reyhaneh Jabbari's last voice message, National Council of Resistance of Iran

শ্ৰেণী:মৃত ব্যক্তি
শ্ৰেণী:ইৰানৰ ব্যক্তি
এডিটাথন

এডিটাথন বা সম্পাদনা মেলা হৈছে এক অনুষ্ঠান য'ত আন্তঃজাল জগতৰ কোনো বিশেষ সমূদায় যেনে ৱিকিপিডিয়া, অপেন ষ্ট্ৰীট মেপ, লোকেল ৱিকি আদিৰ সম্পাদকসকলে কোনো এক নিৰ্দিষ্ট বিষয়ৰ ওপৰত আধাৰিত বিষয়ৰ প্ৰবন্ধ লিখে, অনুবাদ কৰে বা উন্নীতকৰণ প্ৰক্ৰিয়াত অংশ লয়। এই অষ্ঠানবোৰত সাধাৰণতে নতুন সম্পাদকৰ বাবে মৌলিক সম্পাদনাৰ প্ৰশিক্ষণ অন্তৰ্ভুক্ত থাকে আৰু অধিক সাধাৰণ সামাজিক সাক্ষাৎৰ সৈতে একত্ৰিত কৰা হ'ব পাৰে। "এডিট" আৰু "মাৰাথান" শব্দৰ সংমিশ্ৰণত এডিটাথন শব্দটোৰ সৃষ্টি হৈছে। ই হয় "অফলাইন" বা অনলাইন বা দুয়োটাৰ এক মিহলি সংস্কৰণ হ'ব পাৰে। যদি ই অফলাইন নহয় তেন্তে, ইয়াক সাধাৰণতে "ভাৰ্চুৱেল এডিটাথন" বা "অনলাইন এডিটাথন" বুলি কোৱা হয়।

বিষয়

এই অনুষ্ঠানবোৰত সাধাৰণতে সাংস্কৃতিক ঐতিহ্যৰ স্থান, যাদুঘৰ সংগ্ৰহ, মহিলাৰ ইতিহাস, কলা, উৎসৱ, নাৰীবাদ, ৱিকিপিডিয়াত লিঙ্গৰ ব্যৱধান সংকুচিত কৰা, আৰু সামাজিক ন্যায়ৰ বিষয় অন্তৰ্ভুক্ত কৰা হয়।

মহিলা, আফ্ৰিকান আমেৰিকান, আৰু এলজিবিটি সম্প্ৰদায়ৰ সদস্যসকলে ৱিকিপিডিয়াৰ যৌন আৰু বৰ্ণগত সজ্জাৰ ব্যৱধান পূৰণ কৰিবলৈআৰু আফ্ৰিকা সম্পৰ্কীয় বিষয়ৰ নিম্ন প্ৰতিনিধিত্বক প্ৰত্যাহ্বান জনোৱাৰ বাবে এডিটাথন অনুষ্ঠিত কৰি আহিছে।

চিত্ৰবিথিকা

সংগঠকসমূহ

স্থান অনুসৰি বিভিন্ন ৱিকিপিডিয়া সম্প্ৰদায়ে এই এডিটাথন সমূহৰ আয়োজন কৰে। অপেনষ্ট্ৰীটমেপ সম্প্ৰদায়ৰ দ্বাৰাও বহু এডিটাথনৰ আয়োজন কৰা হয়।

লগতে চাওক

WikiGap Challenge on Meta-wiki - Example of high-impact virtual edit-a-thon / writing challenge in March 2020
Meta-wiki Category:Edit-a-thons
Meta-wiki Category:Wikimedia meetups

তথ্যসূত্ৰ

শ্ৰেণী:ৱিকিপিডিয়া
দীয়া চুজানা বাজাজ

দীয়া চুজানা বাজাজ (; জন্ম: ৯ মাৰ্চ ১৯৯৪) এগৰাকী ভাৰতীয় দুঃসাহসিক ক্ৰীড়া খেলুৱৈ। ২০২২ চনৰ ৫ জুনত তেওঁ সাতটা শীৰ্ষ সন্মিলন সম্পূৰ্ণ কৰে।

জীৱনী

বাজাজ শ্বাৰলী থমাছ বাজাজ আৰু অজিত বাজাজ (ভাৰতীয় দুঃসাহসিক আৰু পদ্মশ্ৰী বঁটা বিজয়ী)ৰ কন্যা।
তেখেত এগৰাকী PADI প্ৰমাণিত উদ্ধাৰকাৰী ডুবাৰু
আৰু নেহৰু ইনষ্টিটিউট অৱ মাউণ্টেইনিংৰ পৰা পৰ্বতাৰোহণৰ এডভান্স পাঠ্যক্ৰম সম্পূৰ্ণ কৰিছে।

দুঃসাহসিক কৰ্ম

১৭ বছৰ বয়সত বাজাজে ৫৫০ কিলোমিটাৰ দৈৰ্ঘ্যৰ ক্ৰছ কাণ্টি স্কিইং অভিযানত অংশগ্ৰহণ কৰে,
য'ত তেওঁ গ্ৰীনলেণ্ড আইচকেপৰ ওপৰেৰে স্কি কৰি শিশুৰ ঘৰৰ বাবে ধন সংগ্ৰহ কৰে।
সেই সময়ত তেওঁ এই অভিযান সম্পূৰ্ণ কৰা পৃথিৱীৰ আটাইতকৈ কম বয়সীয়া আছিল।

২০১৮ চনৰ ১৬ মে'ত বাজাজ আৰু তেওঁৰ পিতৃয়ে মাউণ্ট এভাৰেষ্ট বগাই যোৱা প্ৰথম ভাৰতীয় পিতৃ-কন্যাৰ যুটি হিচাপে পৰিগণিত হয়।
নৰ্থ চাইড (তিব্বত)ৰ পৰা এভাৰেষ্ট আৰোহণ কৰা প্ৰথমটো পিতৃ-মাতৃ-শিশুৰ দল। ভাৰতত কন্যা সন্তানৰ কাৰ্য্যক সমৰ্থন কৰিবলৈ এই আৰোহণ কৰা হৈছিল।
পিতৃ-কন্যাৰ দলটোৱে মাউণ্ট এভাৰেষ্ট, ডেনালি, একনকাগুয়া, ভিনছন, এলব্ৰাছ, কিলিমাঞ্জাৰো, মণ্ট ব্লাংক, পাংকাক জয়া আৰু মাউণ্ট কচচিউস্কোকে ধৰি সাতটা শীৰ্ষ সন্মিলনৰ সকলোবোৰতে আৰোহণ কৰিছে।

সন্মান

"দুঃসাহসিক ক্ৰীড়া" শাখাত মেৰী ডিল্লি বঁটা ২০১২।
TiE (The IndUS Entrepreneurs) Aspire Young Achievers Award ‘ভাৰতীয় যুৱক-যুৱতীসকলৰ বাবে আদৰ্শ হিচাপে অপ্ৰতিদ্বন্দ্বী অৱদানৰ প্ৰশংসাত’ ২০১২।

তথ্য সংগ্ৰহ

শ্ৰেণী:ভাৰতীয় নাৰী
শ্ৰেণী:খেলুৱৈ
শ্ৰেণী:পৰ্বতাৰোহী
চাহেবপুৰাৰ বৰষুণ

চাহেবপুৰাৰ বৰষুণ অনুৰাধা শৰ্মা পূজাৰীয়ে ৰচনা কৰা এখন জনপ্ৰিয় অসমীয়া উপন্যাস। এই উপন্যাসৰ কাহিনী কল্পনা আৰু বাস্তৱ জীৱনৰ সংমিশ্ৰণৰ আলমত লিখা হৈছে। এই গ্ৰন্থখনৰ প্ৰথম প্ৰকাশ হৈছিল ২০০৩ চনত। উপন্যাসখনত নাৰীৰ‌ প্ৰতিবাদী সত্তাটো সুন্দৰভাৱে প্ৰতিফলিত হৈছে

লেখকৰ পৰিচয়

১৯৬৪ চনত যোৰহাট অসমজিলাত জন্ম হৈছিল। তেওঁ এগৰাকী লেখিকা আৰু সাংবাদিক। ১৯৮৭ চনত তেখেতে ডিব্ৰুগড় বিশ্ববিদ্যালয়ৰ পৰা সমাজ শাস্ত্ৰ বিষয়ত স্নাতকোত্তৰ ডিগ্ৰী লাভ কৰে। ১৯৯৩ চনত কলিকতাৰ পৰা সাংবাদিকতাৰ পাঠ্যক্ৰম গ্ৰহণ কৰে। তাৰ পিছত পশ্চিমবংগ বোলছবি কেন্দ্ৰ, তথ্য আৰু সাংস্কৃতিক দপ্তৰৰ অধীনত আৰ্ট এণ্ড ফিল্ম -এপ্ৰিছিয়েচন পাঠ্যক্ৰমৰ শিক্ষা গ্ৰহণ কৰে। তেখেতে কমাৰ্চিয়েল আৰ্ট এণ্ড কম্পিউটাৰ গ্ৰাফিক্সৰ শিক্ষা গ্ৰহণ কৰি কলিকতাৰ একাডেমী অফ ফাইন আৰ্টচৰ অধীনৰ প্ৰতিষ্ঠানত কিছুদিন শিক্ষকতা কৰে। ইয়াৰ পিছত গুৱাহাটীৰ পৰা প্ৰকাশিত আমাৰ অসম কাকতত কিছুদিন সাংবাদিকতা কৰি উঠি বৰ্তমান সাদিন কাকত আৰু সাতসৰী নামৰ অসমীয়া মাহেকীয়া আলোচনীখনৰ সম্পাদক হিচাপে কাৰ্যৰত হৈ আছে। চাহেবপুৰাৰ বৰষুণ নামৰ উপন্যাসখনৰ বাবে ২০০৩ চনত তেখেতে অসম সাহিত্য সভাৰ কুমাৰ কিশোৰ সোঁৱৰণি বঁটা লাভ কৰে।

কাহিনীৰ সাৰাংশ

চাহেবপুৰাৰ বৰষুণ কাহিনীটো আৰম্ভ হৈছে বৰ্ষা আৰুপ্ৰান্তিকৰ ৰেল যাত্ৰাৰে। প্ৰান্তিক হৈছে বৰ্ষাৰ প্ৰেমিক যায় লগত কিছুদিন পাছতেই বিয়া হোৱা কথা আছিল। প্ৰান্তিক আৰু বৰ্ষাই ৰেল যাত্ৰা কৰি থাকোঁতেই তেওঁলোকৰ ৰেলখন দুৰ্ঘটনাত পতিত হোৱাৰ বাবে বিহাৰৰ চাহেবপুৰা নামৰ ঠাইত ৰ'ব লগা হয় আৰু সেই মুহূৰ্ততেই বৰ্ষাই লগ পাইছিল চাহেবপুৰাত থকা 'ইনছাইট' নামৰ এনজিঅ এটাৰ মুখ্য ব্যক্তি শেখৰ হুছেইনক। তেওঁলোকৰ এনজিঅ বিভিন্ন উন্নয়ন মূলক কামৰ বিষয়ে জানি বৰ্ষাই ভাল পায়। বৰ্ষাৰ প্ৰেমিক প্ৰান্তিকে এই অচিনাকি ঠাইৰ অচিনাকি মানুহৰ লগত থকাটো ভাল পোৱা নাছিল। এনেবোৰ কথাৰ বাবেই বৰ্ষা আৰু প্ৰান্তিকৰ মনোমালিণ্য ঘটি দুয়োৰে মাজৰ সম্পৰ্ক শেষ কৰি প্ৰান্তিকক বিদায় দি বৰ্ষাই চাহেবপুৰাত থাকি যায়। এনজিঅ বিভিন্ন ঠাইৰ বিভিন্ন মানুহৰ মাজত এজন যুৱককলগ পাইছিল তেওঁ নাম আছিল সঞ্জীৱ দাস। অৱশেষত সেই সঞ্জীৱ দাসৰ প্ৰেমত পৰিছিল বৰ্ষা। চাহেবপুৰাত এনজিঅ কাম কৰি থাকোঁতেই এবাৰ বৰ্ষা,শেখৰ হুছেইন, সঞ্জীৱ দাস আৰু বহু কেইজন ব্যক্তি লগত অসমৰ মাজুলী পালেহি, মাজুলীত থাকি কিছু ভাল কাম কৰিবলৈ। কিন্তু এই কথা সমাজৰ কিছু ব্যক্তিয়ে বৰ ভাল নাপায়। তেওঁলোকৰ মাজত মনোমালিন্য হৈ এদিন হঠাতে সঞ্জীৱ দাসৰ ৰহস্যজনক ভাৱে মৃত্যু হয়।
এনেদৰেই চাহাবেপুৰাৰ বৰষুণ নামৰ কাহিনীটোৰ অন্ত পৰে।

চৰিত্ৰসমূহ

প্ৰান্তিক, বৰ্ষা, শেখৰ হুছেইন, সঞ্জীৱ দাস

তথ্য সংগ্ৰহ

শ্ৰেণী:অসমীয়া গ্ৰন্থ
শ্ৰেণী:অসমীয়া উপন্যাস
তিনিচুকীয়া চিকিৎসা মহাবিদ্যালয় আৰু চিকিৎসালয়

তিনিচুকীয়া চিকিৎসা মহাবিদ্যালয় আৰু চিকিৎসালয় অসমৰ তিনিচুকীয়া জিলাৰ মাকুমত অৱস্থিত এখন চৰকাৰী চিকিৎসা মহাবিদ্যালয়। ২০২৪ চনত চিকিৎসা মহাবিদ্যালয়খন কাৰ্যক্ষম হয়। অসম চৰকাৰৰ স্বাস্থ্য আৰু পৰিয়াল কল্যাণ বিভাগ আৰু অসম চিকিৎসা সঞ্চালকালয়ে মহাবিদ্যালয়খন পৰিচালনা কৰে। তিনিচুকীয়া চিকিৎসা মহাবিদ্যালয় ৰাষ্ট্ৰীয় চিকিৎসা আয়োগৰ স্বীকৃতি প্ৰাপ্ত আৰু শ্ৰীমন্ত শংকৰদেৱ স্বাস্থ্য বিজ্ঞান বিশ্ববিদ্যালয়ৰ অন্তৰ্ভুক্ত। মহাবিদ্যালয়খনে ২০২৪-২৫ শিক্ষাবৰ্ষৰ বাবে চিকিৎসা বিজ্ঞানৰ স্নাতক পাঠ্যক্ৰম ১০০ গৰাকী ছাত্ৰ-ছাত্ৰীৰ নামভৰ্তিৰ অনুমতি লাভ কৰে। এইখন অসমৰ ১৩তম চৰকাৰী চিকিৎসা মহাবিদ্যালয়।

ইতিহাস

অসম চৰকাৰে তিনিচুকীয়া জিলাৰ মাকুমত এখন চিকিৎসা মহাবিদ্যালয় আৰু চিকিৎসালয় নিৰ্মাণৰ সিদ্ধান্ত লয়। তিনিচুকীয়া চিকিৎসা মহাবিদ্যালয় আৰু চিকিৎসালয়ৰ নিৰ্মাণৰ বাবে আনুষংগিক আন্তঃগাঁথনিৰ লগতে অসম আন্তঃগাঁথনি বিত্তীয় প্ৰাধিকৰণৰ পৰা আনুমানিক প্ৰকল্প ব্যয়ৰ বাবে ৩৫০ কোটি টকা অনুমোদন দিয়া হৈছিল। ২০১৯ চনৰ ৭ জানুৱাৰী তাৰিখে অসমৰ তদানীন্তন মুখ্যমন্ত্ৰী সৰ্বানন্দ সোণোৱালে প্ৰতিষ্ঠানটোৰ আধাৰশিলা স্থাপন কৰে। ২০২৪ চনৰ ৯ মাৰ্চ তাৰিখে প্ৰধানমন্ত্ৰী নৰেন্দ্ৰ মোদীয়ে যোৰহাটৰ পৰা ভাৰ্ছুৱেল ভাবে মহাবিদ্যালয়খন আনুষ্ঠানিকভাৱে উদ্বোধন কৰে। একে বছৰৰ ৬ জুলাই তাৰিখে মহাবিদ্যালয়খনে চিকিৎসা বিজ্ঞানৰ স্নাতক পাঠ্যক্ৰমৰ ১০০খন আসনৰ বাবে ৰাষ্ট্ৰীয় চিকিৎসা আয়োগৰ অনুমতি লাভ কৰে।

পাঠ্যক্ৰম

২০২৪-২৫ শিক্ষাবৰ্ষত মহাবিদ্যালয়খনে ১০০ গৰাকী চিকিৎসা বিজ্ঞানৰ শিক্ষাৰ্থীৰ সৈতে শিক্ষাবৰ্ষ আৰম্ভ কৰাৰ অনুমতি লাভ কৰিছে।

অৱস্থান

তিনিচুকীয়া চিকিৎসা মহাবিদ্যালয় অসমৰ তিনিচুকীয়া জিলাৰ মাকুম চহৰৰ লোহাৰী বঙালী গাঁৱত অৱস্থিত। ইয়াৰ নিকটৱৰ্তী মাকুম জংচন ৰেল ষ্টেচনৰ পৰা ই মাত্ৰ ৪ কিঃমিঃ আৰু ডিব্ৰুগড় বিমানবন্দৰৰ পৰা ৫০ কিঃমিঃ নিলগত অৱস্থিত। তিনিচুকীয়া চহৰৰ পৰা মহাবিদ্যালয়লৈ যাতায়াতৰ সু-ব্যৱস্থা আছে।

তথ্য উৎস

শ্ৰেণী:অসমৰ চিকিৎসা মহাবিদ্যালয়
শ্ৰেণী:অসমৰ চিকিৎসালয়
শ্ৰেণী:তিনিচুকীয়া জিলা
ভাৰতীয় খ্ৰীষ্টান বিবাহ আইন, ১৮৭২

ভাৰতীয় খ্ৰীষ্টান বিবাহ আইন, ১৮৭২ ভাৰতীয় সংসদৰ দ্বাৰা গৃহীত এখন আইন। ভাৰতত বসবাস কৰা খ্ৰীষ্টানধৰ্মালম্বী সকলৰ বিবাহক আইনী স্বীকৃতি আৰু নিয়ন্ত্ৰণ কৰে এই আইনৰ মূল উদ্দেশ্য। ১৮৭২ চনৰ ১৮ জুলাই তাৰিখে এই আইন গৃহীত কৰা হৈছিল। জম্মু আৰু কাশ্মীৰ, মণিপুৰ আৰু কোচিনৰ বাদে সমগ্ৰ ভাৰত এই আইন প্ৰযোজ্য হয়।

এই আইন মতে বিবাহৰ বাবে উভয় পক্ষৰ অন্তত এগৰাকী যদি খ্ৰীষ্টান হয় তেন্তে বিবাহ বৈধ হব। এই আইন মতে বিবাহ সম্পন্ন কৰিবলৈ এগৰাকী বিশেষ ব্যক্তিৰ প্ৰয়োজন। তেওঁ ভাৰতৰ যিকোনো গীৰ্জাৰ নিযুক্ত কৰ্মচাৰী বা স্কটলেণ্ডৰ গীৰ্জাৰ এজন পাদুৰী বা বিবাহ পঞ্জীয়ক বা চৰকাৰৰ পৰা বিশেষ অনুমতিপ্ৰাপ্ত ব্যক্তি হব পাৰে। ইয়াৰে ভিতৰত যিকোনো এজন ব্যক্তিয়ে ইচ্ছুক দম্পতীৰ বিবাহ সম্পন্ন কৰিব পাৰে। বিবাহ সম্পন্ন হোৱাৰ পিছত নবদম্পতীক বিবাহৰ প্ৰমাণপত্ৰ প্ৰদান কৰা হয়। এই প্ৰমাণপত্ৰৰ দ্বাৰা তেওঁলোকে ভাৰত চৰকাৰৰ দ্বাৰা নিযুক্ত বিবাহ পঞ্জীয়কে বিবাহ পঞ্জীয়ন কৰে। অন্য ভাৰতীয় বিবাহ আইনৰ নিচিনা এই আইনতো পাত্ৰৰ ন্যূনতম বয়স ২১ বছৰ আৰু পাত্ৰীৰ বয়স ১৮ বছৰ সম্পূৰ্ণ হোৱাটো বাধ্যতামূলক।

এই বিবাহ পুৱা ৬ বজাৰ পৰা আবেলি ৭ বজাৰ ভিতৰত সম্পন্ন কৰা বাঞ্ছনীয় নহলে বিবাহ সম্পন্ন কৰা ব্যক্তিজনে বিশেষ অনুমতি লোৱাৰ প্ৰয়োজন। এই বিয়া সাধাৰণতে কোনো গীৰ্জাত অনুষ্ঠিত হয়। কোনো বিশেষ ক্ষেত্ৰত যদি পাঁচ মাইল দূৰত্বৰ ব্যৱধানত কোনো গীৰ্জা নাথাকিলে এক উপযুক্ত অন্য ঠাই বাছনি কৰিব পাৰে।
বিভাগ ১০এৰ অনুসৰি (২০০১ চনৰ সংশোধনৰ মতে) উভয় পক্ষৰ পাৰস্পৰিক সন্মতিৰ দ্বাৰা বিবাহবিচ্ছেৰ বাবে আবেদন জনাব পাৰে
ধাৰা ১০ (১) অনুসৰি, যি কোনো পক্ষয়ে বিবাহ বিচ্ছেদ বিচাৰিব পাৰিব, যদিহে কোনো পক্ষৰ মানসিক অসুস্থতা থাকে। ইয়াৰো দুটি চৰ্ত আছে:
চিকিৎসা বিজ্ঞানৰ মতে প্ৰমাণ কৰিব লাগিব যে এই অসুস্থতা কেতিয়াও ভাল নহয়
প্ৰাসংগিক অসুস্থতাৰ লক্ষণসমূহ বিবাহ বিচ্ছেদৰ আবেদনৰ কমেও দুবছৰ আগৰ পৰা দেখা দিব লাগিব। যদি কোনো সময়ত অসুস্থতাৰ চিকিৎসা কৰোৱা হয়, কিন্তু শেষ পৰ্যন্ত অসুখটোক চিকিৎসাৰ আওঁতাৰ বাহিৰত গুচি যায়, তেতিয়া এই দুই বছৰৰ ম্যাদ অসুস্থতাক দুৰাৰোগ্য ঘোষণা কৰা তাৰিখৰ পৰা গণনা কৰা হয়
মহিলাসকলে তিনিটা বিশেষ ভিত্তিত ধাৰা ১০ (২) ৰ অধীনত বিবাহবিচ্ছেদৰ বাবে আবেদন জনাব পাৰে, সেইকেইটা হল: ধৰ্ষণ, পায়ুকাম আৰু পশুকামিতা

ভাৰতীয় খ্ৰীষ্টান বিবাহ আইন, ১৯৭২ৰ অধীনত বিবাহিত মহিলায়ে ভাৰতীয় বিবাহবিচ্ছেদ আইন, ১৯৬৯ৰ মতে বিবাহ বিচ্ছেদ কৰিব পাৰে।

অপৰাধ

এই বিবাহ সঞ্চালন কৰা ব্যক্তি গৰাকী যদি উপযুক্ত কৃৰ্তপক্ষৰ দ্বাৰা বিশেষ অনুমতিপ্ৰাপ্ত নহয় বা কোনো গীৰ্জাৰ দ্বাৰা স্বীকৃত নহয় তেন্তে তেওঁক সাত বছৰৰ পৰা দহ বছৰলৈ কাৰাদণ্ডৰ বিধান আছে।

তথ্য উৎস

শ্ৰেণী:ভাৰতৰ আইন‎
শ্ৰেণী:বিবাহ
এলজিবিটি যুৱচামৰ আত্মহত্যা

গৱেষণাৰ দ্বাৰা সমকামী, উভকামী, ট্ৰান্সজেণ্ডাৰ (এলজিবিটি) যুৱচামৰ মাজত আত্মহত্যাৰ চেষ্টাৰ হাৰ আৰু আত্মহত্যাৰ ধাৰণা সাধাৰণ জনসংখ্যাতকৈ যথেষ্ট বেছি বোলি জনা গৈছে।
এলজিবিটি লোকসকলৰ বিৰুদ্ধে বৈষম্যমূলক আইন গৃহীত হোৱাৰ ফলত এলজিবিটি যুৱচামৰ শাৰীৰিক আৰু মানসিক স্বাস্থ্য আৰু কল্যাণৰ ওপৰত গুৰুত্বপূৰ্ণ নেতিবাচক প্ৰভাৱ পৰে; উদাহৰণ স্বৰূপে, বৈষম্যমূলক আইন গৃহীত হোৱাৰ পিছত এলজিবিটি লোকসকলৰ মাজত হতাশা আৰু ড্ৰাগৰ ব্যৱহাৰ যথেষ্ট বৃদ্ধি হোৱা দেখা গৈছে। ইয়াৰ বিপৰীতে, এলজিবিটি লোকসকলক নাগৰিক অধিকাৰৰ ক্ষেত্ৰত সমান বুলি স্বীকৃতি দিয়া আইন, যেনে সমকামী বিবাহসমৰ্থন কৰা আইন, এলজিবিটি যুৱক-যুৱতীসকলৰ শাৰীৰিক আৰু মানসিক স্বাস্থ্য আৰু কল্যাণৰ ওপৰত গুৰুত্বপূৰ্ণ ইতিবাচক প্ৰভাৱ পেলাব পাৰে।

এলজিবিটি যুৱচামৰ ওপৰত চলোৱা উৎপীড়ন হৈছে আত্মহত্যাৰ ক্ষেত্ৰত অৰিহণা যোগোৱা এক মুখ্য কাৰক। এই উৎপীড়ণ বিশেষভাৱে যৌনতা বা লিংগসম্পৰ্কীয় নহ'বও পাৰে। ২০০০ চনৰ আৰম্ভণিতে কেইবাটাও আত্মহত্যাৰ পিছৰে পৰা এলজিবিটি যুৱক-যুৱতীসকলৰ মাজত আত্মহত্যা হ্ৰাস কৰাৰ প্ৰচেষ্টাত বিষয় আৰু অন্তৰ্নিহিত কাৰণসমূহৰ ওপৰত অধিক মনোযোগ দিয়া হৈছে। পাৰিবাৰিক গ্ৰহণযোগ্যতা প্ৰকল্পৰ গৱেষণাই দেখুৱাইছে যে "শিশুৰ যৌন অভিমুখীতাৰ সন্দৰ্ভত পিতৃ-মাতৃৰ গ্ৰহণযোগ্যতা, আনকি নিৰপেক্ষতাই" আত্মহত্যাৰ চেষ্টাৰ হাৰ হ্ৰাস কৰিব পাৰে। . নেচনেল একচন এলায়েন্স ফৰ ছুইচাইড প্ৰিভেনচন-এ উল্লেখ কৰিছে যে সামগ্ৰিকভাৱে এলজিবিটি জনসংখ্যাৰ মাজত বা বিশেষকৈ এলজিবিটি যুৱক-যুৱতীসকলৰ মাজত আত্মহত্যাৰ ধাৰণা বা আত্মহত্যাৰ হাৰ সম্পৰ্কে কোনো ৰাষ্ট্ৰীয় তথ্য নাই (আমেৰিকা যুক্তৰাষ্ট্ৰৰ বাবে)।

গৱেষণা

সমাজ কৰ্মী কেটলিন ৰিয়ানৰ পাৰিবাৰিক গ্ৰহণ প্ৰকল্পই (চান ফ্ৰাঞ্চিস্কো ষ্টেট ইউনিভাৰ্চিটি) আত্মহত্যা, এইচআইভি/এইডছ, আৰু গৃহহীনতা সহ এলজিবিটি যুৱক-যুৱতীসকলৰ স্বাস্থ্য, মানসিক স্বাস্থ্য আৰু কল্যাণৰ ওপৰত পৰিয়ালৰ গ্ৰহণযোগ্যতা আৰু অগ্ৰাহ্যৰ প্ৰভাৱৰ প্ৰথম অধ্যয়ন চলাইছিল। তেওঁলোকৰ গৱেষণাই দেখুৱাইছে যে এলজিবিটিৰ অন্তৰ্ভুক্ত যুৱক-যুৱতীসকলে ২০ বছৰ বয়সলৈকে "যিসকলে কৈশোৰৰ সময়ত তেওঁলোকৰ পৰিয়ালৰ পৰা উচ্চ স্তৰৰ প্ৰত্যাখ্যান অনুভৱ কৰে (যেতিয়া পিতৃ-মাতৃ আৰু যত্ন লওঁতাৰ পৰা সামান্য বা কোনো প্ৰত্যাখ্যান অনুভৱ নকৰা যুৱক-যুৱতীসকলৰ তুলনাত) তেওঁলোকৰ আত্মহত্যাৰ বাবে চেষ্টা কৰাৰ সম্ভাৱনা আঠগুণতকৈ অধিক আছিল, উচ্চ স্তৰৰ হতাশাৰ হাৰ ছয়গুণতকৈ অধিক আৰু অবৈধ ঔষধ ব্যৱহাৰ কৰাৰ সম্ভাৱনা তিনিগুণতকৈ অধিক, আৰু এইচ.আই.ভি. বা অন্যান্য এছ.টি.ডি.-ৰ বাবে উচ্চ বিপদাশংকা থকাৰ সম্ভাৱনা তিনিগুণতকৈ অধিক।"

বহুতো অধ্যয়নৰ পৰা জনা গৈছে যে সমকামী, আৰু উভকামী যুৱক-যুৱতীসকলৰ আত্মহত্যাৰ প্ৰচেষ্টাৰ হাৰ বিষমকামী যুৱক-যুৱতীৰ তুলনাত অধিক। আত্মহত্যা প্ৰতিৰোধ সম্পদ কেন্দ্ৰই অনুমান কৰিছিল যে বয়স আৰু লিংগ গোটৰ ওপৰত নিৰ্ভৰ কৰি ৫ ৰ পৰা ১০% এলজিবিটি গোটৰ অন্তৰ্গত যুৱকে আত্মহত্যাৰ চেষ্টা কৰিছে, যি বিষমকামী যুৱক-যুৱতীতকৈ ১.৫-৩ গুণ অধিক আছিল। সমকামী কিশোৰ-কিশোৰীসকলৰ মাজত তেওঁলোকৰ বিষমকামী বন্ধু-বৰ্গৰ তুলনাত আত্মহত্যাৰ ধাৰণা আৰু সামগ্ৰিক মানসিক স্বাস্থ্যৰ সমস্যাৰ এই উচ্চ প্ৰচলন সংখ্যালঘু চাপৰ বাবে দায়ী।
উচ্চ স্তৰৰ শিক্ষা থকা বা বিভিন্ন জাতিৰ অভিভাৱকে এলজিবিটি+ আত্মহত্যাৰ পৰিসংখ্যাৰ ওপৰত গুৰুত্বপূৰ্ণ প্ৰভাৱ পেলোৱা দেখা নাযায়।

গৱেষণাৰ এক তথ্য অনুসৰি বিদ্যায়তনিক পৰিৱেশত ২৫% গে', লেছবিয়ান বা উভকামী ছাত্ৰ-ছাত্ৰী বা কৰ্মচাৰীক তেওঁলোকৰ যৌন অভিমুখীতাৰ বাবে হেয় প্ৰতিপন্ন কৰাৰ চেষ্টা কৰা হয়। ইয়াৰে এক তৃতীয়াংশ ট্ৰান্সজেণ্ডাৰ লোক অন্তৰ্ভুক্ত আছিল।

তথ্যসূত্ৰ

শ্ৰেণী:এলজিবিটি
লুনা মায়া

লুনা মায়া সুগেং এগৰাকী অষ্ট্ৰিয়ান মূলৰ ইণ্ডোনেছিয়ান মডেল, অভিনেত্ৰী আৰু ঘোষিকা। তেওঁ এগৰাকী বিজ্ঞাপন আৰু কেটৱাক মডেল হিচাপে নিজৰ কেৰিয়াৰ আৰম্ভ কৰিছিল।

কেৰিয়াৰ

লুনাই মডেল হিচাপে নিজৰ কেৰিয়াৰ আৰম্ভ কৰিছিল। তেওঁৰ প্ৰথম অভিনয়ৰ কাম আছিল ৩০ হাৰি মেঞ্চাৰি চিণ্টা (২০০৪) বোলছবিত এগৰাকী নেতিবাচক চৰিত্ৰত কৰা সহ-অভিনয়, যাৰ বাবে তেওঁ প্ৰশংসা লাভ কৰিছিল। ইয়াৰ পিছত ২০০৫ চনত ব্ৰাউনীজ ছবিত তেওঁ এটা সহ-অভিনয় কৰে। তেওঁ লাক্স, এক্স এল এক্সিয়াটা আৰু তোচিবাৰ দৰে ইণ্ডোনেছীয় বিজ্ঞাপনত অভিনয় কৰিছে।

বিতৰ্ক

২০১০ চনত লুনাৰ প্ৰেমিক তথা ইণ্ডোনেছীয় পপ বেণ্ড 'পিটাৰপেন'ৰ (বৰ্তমান নোৱাহ) মুখ্য গায়ক নাজলিল ইৰহামক (এৰিয়েল) ইণ্টাৰনেটত লুনাৰ সৈতে জড়িত এটা যৌন ভিডিঅ' ভাইৰেল হোৱাৰ পিছত গ্ৰেপ্তাৰ কৰা হৈছিল। ইয়াৰ ফলত লুনাই লাক্স চাবোনৰ বিজ্ঞাপনৰ চুক্তি হেৰুৱাবলগীয়া হয়। লুনাৰ বিৰুদ্ধেও তদন্ত চলিছিল যদিও তেওঁক আদালতলৈ নিয়া হোৱা নাছিল। ২০১৮ চনৰ ৭ আগষ্টত দক্ষিণ জাকাৰ্টা জিলা আদালতে লুনাৰ সন্দেহযুক্ত স্থিতি বাহাল ৰাখে।

ডিস্ক’গ্ৰাফী

ষ্টুডিঅ’ এলবাম

পেৰজালানান (২০১১)

একক গীতসমূহ

বৰ্ষ
শিৰোনাম
এলবাম
লেবেল
২০০৮

"প্লে" (দেৱী ছাণ্ড্ৰা আৰু ছাণ্ড্ৰা দেৱীৰ সৈতে)
এলবামভুক্ত নহয়
বিলবোৰ্ড ইণ্ডোনেছিয়া

২০০৯
"সুৱাৰা (কু বেৰহাৰাপ)" (ডিডে হিজাউ দাউনৰ সৈতে)

জাণ্ডা কেমবাং
চনী মিউজিক এণ্টাৰটেইনমেণ্ট ইণ্ডোনেছিয়া

"মেনুজু সুৰ্গা-মু"
এলবামভুক্ত নহয়

২০১০
"তাক বিছা বেৰচামামু"
পেৰজালানান
ৰয়েল প্ৰাইমা মিউজিকিণ্ডো

২০১১
"বিয়াৰলাহ" (কিলিং মি ইনচাইডৰ সৈতে)

২০১২
"সুদাহ বিয়াছা"
এলবামভুক্ত নহয়
মাল্টিস্বৰা

২০১৪
"পাৰানয়েড" (এচি মিজালৰ সৈতে)

চনী মিউজিক এণ্টাৰটেইনমেণ্ট

তথ্যসূত্ৰ

বাহ্যিক সংযোগ

শ্ৰেণী:ইণ্ডোনেছিয়ান অভিনেত্ৰী
শ্ৰেণী:অষ্ট্ৰিয়াৰ ব্যক্তি
মাৰ্ক টোৱেইন

ছেমুৱেল লেংহৰ্ণ ক্লিমেঞ্চ (; ৩০ নৱেম্বৰ, ১৮৩৫ – ২১ এপ্ৰিল ১৯১০) বা ছদ্মনামেৰে জনাজাত মাৰ্ক টোৱেইন আছিল এজন আমেৰিকান সাহিত্যিক আৰু হাস্যৰসিক। তেখতে দা এড্‌ভেন্সাৰ্ছ অৱ টম ছয়াৰ (১৮৭৬) আৰু এড্‌ভেন্সাৰ্ছ অৱ হাকল্‌বেৰী ফিন (১৮৮৫) উপন্যাস দুখনৰ জৰিয়তে খ্যাতি অৰ্জন কৰিছিল।

উদ্ধৃতি

গুণ কেতিয়াও ধৰ্মৰ সমান সন্মানী নহয়৷
সত্যই কিছুমান মানুহকহে সন্তুষ্টি দিয়ে৷
তোমাক মানসিকভাবে আঘাত কৰিবলৈ দুজন মানুহৰ দৰকাৰ৷ এজন তোমাৰ শত্ৰু, আনজন তোমাৰ বন্ধু৷ শত্ৰুজনে তোমাৰ বদনাম ৰটি ফুৰিব, বন্ধুজনে সেই খবৰটো আনি তোমাক দিব৷
জীৱনত সাফল্য অৰ্জন কৰিবলৈ যি দুটা বস্তুৰ প্ৰয়োজন তাৰ ভিতৰত আত্মবিশ্বাস অন্যতম৷ ইয়াৰ দ্বিতীয়টো অজ্ঞতা৷
প্ৰত্যেক মানুহেই একোটা ’চন্দ্ৰ’, আৰু তেওঁৰ এটা অন্ধকাৰ দিশ থাকে, কিন্তু সেই দিশটো তেওঁ আন কাকো নেদেখুৱায়৷
সত্যই হ’ল আমাৰ সকলোতকৈ মূল্যবান সামগ্ৰী৷ হাত ধৰি তাক খৰচ কৰিবা৷ দোধোৰ-মোধোৰত পৰিলেও সঁচাটোকে ক’বা৷
সফলতাৰ আটাইতকৈ ডাঙৰ গোপন মন্ত্ৰটো হৈছে, সকলোতকৈ আগতে কামটো কৰিবলৈ আৰম্ভ কৰা ৷
“সাহস ভয়ৰ অনুপস্থিতি নহয়, বৰং ভয়ৰ ওপৰত বিজয় লাভ কৰা।”
“ভাল বন্ধুই, ভাল কিতাপ আৰু শান্ত বিবেক—এইবোৰেই হৈছে আদৰ্শ জীৱন।”
“যিসকল আগবাঢ়ি নাযায়, তেওঁলোকেই পিছ পৰি যায়।”

উৎস

বাহ্যিক সংযোগ

Category:আমেৰিকা যুক্তৰাষ্ট্ৰৰ ব্যক্তি
Category:আমেৰিকান লেখক
Category:মৃত ব্যক্তি
ডেইজী ৰিডলী

ডেইজী জাজ ইছ’বেল ৰিডলী (ইংৰাজী: Daisy Ridley; জন্ম: ১০ এপ্ৰিল ১৯৯২) এগৰাকী ইংৰাজ অভিনেত্ৰী। ২০১৫ চনৰ পৰা ২০১৯ চনলৈ ষ্টাৰ ৱাৰ্ছ ছিকুৱেল ত্ৰিলজীত ৰে'ৰ চৰিত্ৰত অভিনয় কৰি তেওঁ বিশেষ জনপ্ৰিয়তা লাভ কৰে। ষ্টাৰ ৱাৰ্ছ চলচ্চিত্ৰৰ পিছত ৰিডলীয়ে ৰহস্যধৰ্মী ছবি মাৰ্ডাৰ অন দ্য অৰিয়েণ্ট এক্সপ্ৰেছ (২০১৭)ত অভিনয় কৰে আৰু ৰোমাণ্টিক ড্ৰামা অফেলিয়া (২০১৮)ত অফেলিয়াৰ চৰিত্ৰত অভিনয় কৰে। তেওঁ এনিমেটেড ছবি পিটাৰ ৰেবিট (২০১৮) আৰু ভিডিঅ' গেম টুৱেল্ভ মিনিটছ (২০২১)ত কণ্ঠদান কৰিছে। ইয়াৰ পিছত তেওঁ বিজ্ঞানভিত্তিক ছবি কেওচ ৱাকিং (২০২১), স্বতন্ত্ৰ ড্ৰামা চামটাইমছ আই থিংক এবাউট ডাইং (২০২৩) আৰু মনস্তাত্বিক থ্ৰিলাৰ দ্য মাৰ্ছ কিংছ ডটাৰ (২০২৩)ত মুখ্য চৰিত্ৰত অভিনয় কৰে। তেওঁ জীৱনীমূলক ছবি য়ং ৱমেন এণ্ড দ্য চি (২০২৪)ত গাৰ্ট্ৰুড এডাৰ্লিৰ চৰিত্ৰত অভিনয় কৰিছে।

প্ৰাৰম্ভিক জীৱন

ৰিডলীৰ জন্ম ১৯৯২ চনৰ ১০ এপ্ৰিলত লণ্ডনৰ ৱেষ্টমিনিষ্টাৰত হৈছিল আৰু তেওঁ মাইডা ভেলত ডাঙৰ-দীঘল হৈছিল। তেওঁ ফটোগ্ৰাফাৰ ক্ৰিষ্টোফাৰ ৰিডলী আৰু বেংকৰ আভ্যন্তৰীণ যোগাযোগ বিভাগত কৰ্মৰত লুইজৰ তিনিগৰাকী কন্যাৰ ভিতৰত কনিষ্ঠ। তেওঁৰ কিকা ৰোজ আৰু পপি ছফিয়া নামৰ দুগৰাকী জ্যেষ্ঠ ভগ্নীৰ লগতে দুগৰাকী সতীয়া ভগ্নীও আছে। আৰ্নল্ড ৰিডলী এজন নাট্যকাৰ আৰু অভিনেতা হিচাপেও সফল আছিল। ডেইজীৰ ককাদেউতাক জন হেৰী ডান ৰিডলী ১৯৫০ চনৰ পৰা ১৯৬৫ চনলৈ বিবিচিৰ ইঞ্জিনিয়াৰিং চেক্ৰেটেৰিয়েটৰ মুৰব্বী আছিল।

ৰিডলীয়ে উল্লেখ কৰিছে যে সৰুতে তেওঁৰ প্ৰিয় চলচ্চিত্ৰ আছিল মাটিল্ডা (১৯৯৬) আৰু তেওঁ ইয়াৰ মাটিল্ডা চৰিত্ৰটোক নিজৰ আদৰ্শ হিচাপে গণ্য কৰিছিল। কিশোৰ অৱস্থাত তেওঁ বিশেষভাৱে ষ্টাৰ ৱাৰ্ছৰ অনুৰাগী নাছিল যদিও হেৰী পটাৰ শৃংখলাটো অতি আগ্ৰহেৰে অনুসৰণ কৰিছিল।

ৰিডলীয়ে হাৰ্টফৰ্ডশায়াৰৰ ট্ৰিং পাৰ্ক স্কুল ফৰ দ্য পাৰফৰ্মিং আৰ্টছত অধ্যয়নৰ বাবে জলপানি লাভ কৰিছিল আৰু ন বছৰৰ পৰা ওঠৰ বছৰ বয়সলৈকে তাত শিক্ষা গ্ৰহণ কৰিছিল। ইয়াৰ পিছত তেওঁ বাৰ্কবেকত ধ্ৰুপদী সভ্যতাৰ বিষয়ে অধ্যয়ন কৰে।

তথ্যসূত্ৰ

বাহ্যিক সংযোগ

শ্ৰেণী:বৃটিছ অভিনেত্ৰী